Hei, denne artikkelen er over ett år gammel og kan inneholde utdatert informasjon

En tidligere lokallagsleder i Frp er i Gulating lagmannsrett kjent skyldig i en sovevoldtekt av en ung mann i 2009 og seksuell omgang med ei jente på 13 år i 1999.

Frp-politikeren ble kjent skyldig i samtlige punkt i tiltalen av juryen i Gulating lagmannsrett, skriver Rogalands Avis.

Mannen var tiltalt for en sovevoldtekt av en mannlig barnevakt i 2009. Han var da lokalleder i Frp.

Rettssaken gikk først i Jæren tingrett i oktober 2013, og mannen ble frifunnet. Påtalemyndigheten anket saken til Gulating lagmannsrett, der tiltalte i mai 2014 ble dømt til ett års ubetinget fengsel for voldtekt. To måneder etter ble dommen opphevet av Høyesterett, som fant feil og mangler ved dommen.

Runde to i lagmannsretten startet i mars 2015, men den siste dagen dukket det opp nye anklager om overgrep datert til 1999. Dermed ble ankesaken utsatt til de nye anklagene var behandlet. I oktober i fjor ble trebarnsfaren dømt til 14 måneders fengsel for seksuell omgang med 13-årig jente. Også denne dommen anket han.

I februar i år startet ankesaken i lagmannsretten, men også denne ble utsatt på grunn av sykdom hos den tiltalte.

Gulating lagmannsrett skal nå ta stilling til hvilken straff mannens skal idømmes.

(NTB)